Ανακοίνωση για την έναρξη μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές ενεργοποιημένου άνθρακα σε σκόνη καταγωγής Λαϊκής Δημοκρατίας της Κίνας

(2002/C 262/02)

Η Επιτροπή αποφάσισε να κινήσει με δική της πρωτοβουλία μερική ενδιάμεση επανεξέταση σύμφωνα με το άρθρο 11 παράγραφος 3 του κανονισμού (ΕΚ) αριθ. 384/96 του Συμβουλίου(1), όπως τροποποιήθηκε τελευταία από τον κανονισμό (ΕΚ) αριθ. 2238/2000 του Συμβουλίου(2) (εφεξής "ο βασικός κανονισμός"), η οποία περιορίζεται στη μορφή των ισχυόντων μέτρων.

1. Προϊόν

Το υπό επανεξέταση προϊόν είναι ενεργοποιημένος άνθρακας σε σκόνη, καταγωγής Λαϊκής Δημοκρατίας της Κίνας (εφεξής "το υπό εξέταση προϊόν"), και υπάγεται προς το παρόν στον κωδικό ΣΟ ex 3802 10 00. Ο εν λόγω κωδικός ΣΟ παρατίθεται για πληροφοριακούς και μόνο λόγους.

2. Ισχύοντα μέτρα

Τα ισχύοντα επί του παρόντος μέτρα είναι οριστικός δασμός αντιντάμπινγκ που επιβλήθηκε με τον κανονισμό (ΕΚ) αριθ. 1011/2002 του Συμβουλίου(3) στις εισαγωγές ενεργοποιημένου άνθρακα σε σκόνη καταγωγής Λαϊκής Δημοκρατίας της Κίνας. Ο δασμός έχει τη μορφή ειδικού δασμού.

3. Λόγοι επανεξέτασης

Η Επιτροπή αποφάσισε να κινήσει με δική της πρωτοβουλία μερική ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού για να εξετάσει την καταλληλότητα των ισχυόντων μέτρων ως προς το ακόλουθο θέμα.

Τα ισχύοντα μέτρα, τα οποία παρουσιάζονται υπό μορφή ειδικού δασμού αντιντάμπινγκ, δεν προβλέπουν τις καταστάσεις στις οποίες τα εμπορεύματα έχουν υποστεί ζημία πριν από τη θέση σε ελεύθερη κυκλοφορία στην Κοινότητα. Εν προκειμένω, πρέπει να σημειωθεί ότι τα μέτρα δεν πρέπει να υπερβαίνουν το απολύτως απαραίτητο για την εξάλειψη της ζημίας.

4. Διαδικασία για τον προσδιορισμό της πρακτικής ντάμπινγκ

Η Επιτροπή, αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη μερικής ενδιάμεσης επανεξέτασης, αρχίζει επανεξέταση σύμφωνα με το άρθρο 11 παράγραφος 3 του βασικού κανονισμού, η οποία περιορίζεται στο θέμα που αναφέρεται στο σημείο 3 της παρούσας ανακοίνωσης.

α) Συγκέντρωση πληροφοριών

Για να συγκεντρώσει την άποψη των ενδιαφερόμενων μερών σχετικά με το προαναφερόμενο θέμα, η Επιτροπή θα έλθει σε επαφή με τον κοινοτικό κλάδο παραγωγής, όλες τις ενώσεις παραγωγών της Κοινότητας, τους παραγωγούς-εξαγωγείς της ενδιαφερόμενης χώρας, όλες τις ενώσεις παραγωγών-εξαγωγέων της ενδιαφερόμενης χώρας, τους εισαγωγείς και όλες τις ενώσεις εισαγωγέων που συνεργάστηκαν στην έρευνα που οδήγησε στην επιβολή των μέτρων τα οποία αποτελούν αντικείμενο της παρούσας επανεξέτασης, καθώς και τις αρχές των ενδιαφερόμενων χωρών.

Όλα τα ενδιαφερόμενα μέρη που ενδέχεται να θιγούν από τα αποτελέσματα της εξέτασης για τη μορφή των ισχυόντων μέτρων καλούνται να γνωστοποιήσουν γραπτώς τις απόψεις τους, να υποβάλουν πληροφορίες και να προσκομίσουν τα σχετικά αποδεικτικά στοιχεία. Τα εν λόγω αποδεικτικά και άλλα στοιχεία πρέπει να περιέλθουν στην Επιτροπή εντός της προθεσμίας που καθορίζεται στο σημείο 5 της παρούσας ανακοίνωσης.

β) Ακροάσεις

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, εφόσον υποβάλλουν αίτηση στην οποία αποδεικνύουν ότι υπάρχουν ιδιαίτεροι λόγοι για τους οποίους επιβάλλεται να γίνουν δεκτά σε ακρόαση. Η εν λόγω αίτηση πρέπει να υποβληθεί εντός της προθεσμίας που καθορίζεται στο σημείο 5 της παρούσας ανακοίνωσης.

5. Προθεσμίες

Όλα τα ενδιαφερόμενα μέρη οφείλουν να αναγγελθούν ερχόμενα σε επικοινωνία με την Επιτροπή, να γνωστοποιήσουν τις απόψεις τους και να υποβάλουν τυχόν άλλες πληροφορίες εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, εφόσον δεν προβλέπεται διαφορετικά, ώστε να μπορέσουν να ληφθούν υπόψη οι παρατηρήσεις τους κατά την έρευνα.

Εφιστάται η προσοχή στο γεγονός ότι τα ενδιαφερόμενα μέρη δύνανται να ασκήσουν τα περισσότερα διαδικαστικά δικαιώματα που αναφέρονται στο βασικό κανονισμό, μόνον εφόσον αναγγελθούν εντός της προαναφερθείσας προθεσμίας των 40 ημερών από τη δημοσίευση.

Όλα τα ενδιαφερόμενα μέρη μπορούν επίσης να ζητήσουν, εντός προθεσμίας 40 ημερών, να γίνουν δεκτά σε ακρόαση από την Επιτροπή.

6. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και αιτήσεις των ενδιαφερόμενων μερών πρέπει να υποβληθούν γραπτώς (όχι σε ηλεκτρονική μορφή, εκτός εάν υπάρχει σχετική πρόβλεψη), και πρέπει να αναφέρουν την ονομασία, τη διεύθυνση, τη διεύθυνση ηλεκτρονικού ταχυδρομείου, τον αριθμό τηλεφώνου, φαξ ή/και τέλεξ του ενδιαφερόμενου μέρους.

Διεύθυνση αλληλογραφίας της Επιτροπής: European Commission Directorate-General for Trade

Directorate B

J-79 5/16 B - 1049 Brussels Φαξ (32-2) 295 65 05 Τέλεξ: COMEU B 21877.

7. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε απαραίτητες πληροφορίες ή δεν τις παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα στοιχεία.

(1) ΕΕ L 56 της 6.3.96, σ. 1.

(2) ΕΕ L 257 της 11.10.2000, σ. 2.

(3) ΕΕ L 155 της 14.6.2002, σ. 1.